

**MINISTERSTVO ZDRAVOTNÍCTVA**

**Slovenskej republiky**

**Schéma** **minimálnej pomoci**

na posilnenie kapacít zdravotníckeho systému v SR  a ochrana verejného zdravia v súvislosti s pandémiou spôsobenou vírusom SARS-COV-2 a ochorením COVID-19

**DM – 16/2020**

**(schéma *pomoci de minimis SVHZ*)**

**PROGRAMOVÉ OBDOBIE 2014 – 2020**

**Operačný program: Integrovaný regionálny operačný program 2014 – 2020**

**Prioritná os č. 2: Ľahší prístup k efektívnym a kvalitnejším verejným službám**

**Špecifický cieľ č. 2.1.4: Posilnenie kapacít v zdravotníckom systéme a ochrana verejného zdravia ako reakcia na pandémiu COVID-19**

**Bratislava, December 2020**

**OBSAH**

[A. PREAMBULA 3](#_Toc58399760)

[B. PRÁVNY ZÁKLAD 3](#_Toc58399761)

[C. CIEĽ POMOCI 5](#_Toc58399762)

[D. POSKYTOVATEĽ POMOCI A VYKONÁVATEĽ SCHÉMY 5](#_Toc58399763)

[E. PRIJÍMATELIA POMOCI 6](#_Toc58399764)

[F. ROZSAH PÔSOBNOSTI 6](#_Toc58399765)

[G. OPRÁVNENÉ PROJEKTY 8](#_Toc58399766)

[H. OPRÁVNENÉ VÝDAVKY 8](#_Toc58399767)

[I. FORMA POMOCI 9](#_Toc58399768)

[J. VÝŠKA POMOCI A INTENZITA POMOCI 9](#_Toc58399769)

[K. PODMIENKY POSKYTNUTIA POMOCI 10](#_Toc58399770)

[L. KUMULÁCIA POMOCI 12](#_Toc58399771)

[M. MECHANIZMUS POSKYTOVANIA POMOCI 12](#_Toc58399772)

[N. ROZPOČET 13](#_Toc58399773)

[O. TRANSPARENTNOSŤ A MONITOROVANIE 13](#_Toc58399774)

[P. KONTROLA A AUDIT 14](#_Toc58399775)

[Q. PLATNOSŤ A ÚČINNOSŤ SCHÉMY 15](#_Toc58399776)

[R. PRÍLOHY 15](#_Toc58399777)

# PREAMBULA

1. Predmetom tejto schémy je podpora ochrany verejného zdravia pred nákazou COVID-19. V súlade s oznámením Komisie zo dňa 13. marca 2020 o koordinovanej hospodárskej reakcii na vypuknutie nákazy COVID-19 bude podpora zdravotníckeho systému zameraná na financovanie zdravotníckeho vybavenia, testovania, opatrení v oblasti prevencie chorôb, poskytovania ochranného vybavenia, zdravotníckych pomôcok, prispôsobenia pracovného prostredia a zabezpečenia prístupu k zdravotnej starostlivosti. Celospoločenské opatrenia prijímané vládou SR na spomalenie či zamedzenie šírenia vírusu vytvorili priestor na zmeny v zdravotníckom systéme, aby nedošlo k jeho preťaženiu s tragickými následkami.
2. Pomoc bude poskytovaná z Integrovaného regionálneho operačného programu, špecifický cieľ 2.1.4 „Posilnenie kapacít v zdravotníckom systéme a ochrana verejného zdravia ako reakcia na pandémiu COVID-19“vo forme nenávratného finančného príspevku (ďalej len „NFP“).
3. Pomoc podľa tejto schémy je poskytovaná v prospech podnikov v zmysle článku E. Prijímatelia pomoci poskytujúcich služby vo všeobecnom hospodárskom záujme v súlade s ustanoveniami nariadenia Komisie (EÚ) č. 360/2012 o uplatňovaní článkov 107 a 108 Zmluvy o fungovaní Európskej únie na pomoc *de minimis* v prospech podnikov poskytujúcich služby všeobecného hospodárskeho záujmu v platnom znení.
4. Podľa § 4 ods. 1 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov poskytovanie zdravotnej starostlivosti v zdravotníckom zariadení ambulantnej zdravotnej starostlivosti a v zdravotníckom zariadení ústavnej zdravotnej starostlivosti je služba vo všeobecnom hospodárskom záujme s výnimkou poskytovania zdravotnej starostlivosti v subjektoch hospodárskej mobilizácie v pôsobnosti ministerstva zdravotníctva počas trvania mimoriadnej situácie, núdzového stavu v zdravotníctve alebo výnimočného stavu, ktoré sa nepovažuje za hospodársku činnosť.

# PRÁVNY ZÁKLAD

Právnym základom schémy sú:

1. Zmluva o fungovaní EÚ[[1]](#footnote-1);
2. nariadenie Komisie (EÚ) č. 360/2012 z 25. apríla 2012 o uplatňovaní článkov 107 a 108 Zmluvy o fungovaní Európskej únie na pomoc *de minimis* v prospech podnikov poskytujúcich služby všeobecného hospodárskeho záujmu v platnom znení (ďalej len „nariadenie č. 360/2012“);
3. nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa ustanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie (ES) č. 1083/2006 v platnom znení (ďalej len „nariadenie č. 1303/2013“);
4. nariadenie Európskeho parlamentu a Rady (EÚ) č. 1301/2013 zo 17. decembra 2013 o Európskom fonde regionálneho rozvoja a o osobitných ustanoveniach týkajúcich sa cieľa Investovanie do rastu a zamestnanosti v platnom znení (ďalej len „nariadenie č. 1301/2013“);
5. delegované nariadenie Komisie (EÚ) č. 480/2014 z 3. marca 2014, ktorým sa dopĺňa nariadenie Európskeho parlamentu a Rady (EÚ) č. 1303/2013, ktorým sa ustanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde;
6. nariadenie Európskeho parlamentu a Rady (EÚ) č. 2020/0054, ktorým sa mení nariadenie (EÚ) č. 1303/2013 a nariadenie (EÚ) č. 1301/2013, pokiaľ ide o špecifické opatrenia na zabezpečenie mimoriadnej flexibility pri využívaní európskych štrukturálnych a investičných fondov v reakcii na šírenie ochorenia COVID – 19 (ďalej len „nariadenie č. 2020/0054, ktorým sa mení nariadenie č. 1303/2013 a nariadenie č. 1301/2013“);
7. nariadenie Európskeho parlamentu a Rady (EÚ) č. 1301/2013 zo 17. decembra 2013 o Európskom fonde regionálneho rozvoja a o osobitných ustanoveniach týkajúcich sa cieľa Investovanie do rastu zamestnanosti, a ktorým sa zrušuje nariadenie (ES) č. 1080/2006 v znení neskorších zmien a doplnení (ďalej len „nariadenie č. 1301/2013“);

[nariadenia Komisie (EÚ) 2020/1474 z 13. októbra 2020, ktorým sa mení nariadenie EÚ č. 360/2012, pokiaľ ide o predĺženie obdobia jeho uplatňovania a časovo obmedzené výnimky pre podniky v ťažkostiach s cieľom zohľadniť dôsledky pandémie COVID-19](https://eur-lex.europa.eu/legal-content/SK/TXT/PDF/?uri=CELEX:32020R1474&from=EN);

1. zákon č. 292/2014 Z. z. o príspevku poskytovanom z európskych štrukturálnych   
   a investičných fondov a o zmene a doplnení niektorých zákonov (ďalej ako „zákon o príspevku z fondov“);
2. zákon č. 357/2015 Z. z. o finančnej kontrole a audite a o zmene a doplnení niektorých zákonov (ďalej len „zákon o finančnej kontrole a audite“);
3. zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov (ďalej len „zákon č. 576/2004 Z. z.“);
4. zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov;
5. zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve v znení neskorších predpisov (ďalej len „zákon č. 578/2004 Z. z.“);
6. zákon č. 358/2015 Z. z. o úprave niektorých vzťahov v oblasti štátnej pomoci   
   a minimálnej pomoci a o zmene a doplnení niektorých zákonov (zákon o štátnej pomoci)[[2]](#footnote-2) (ďalej len „zákon o štátnej pomoci“);
7. zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o VO“);
8. zákon č. 523/2004 Z. z. o rozpočtových pravidlách verejnej správy v znení neskorších predpisov (ďalej len „zákon o rozpočtových pravidlách verejnej správy“);
9. zákon č. 538/2005 Z. z. o prírodných liečivých vodách, prírodných liečebných kúpeľoch, kúpeľných miestach a prírodných minerálnych vodách v znení neskorších predpisov (ďalej len „zákon č. 538/2005 Z. z.“);
10. Systém riadenia európskych štrukturálnych a investičných fondov na programové obdobie 2014 – 2020 (ďalej len „systém riadenia“);
11. Systém finančného riadenia štrukturálnych fondov, Kohézneho fondu   
    a Európskeho námorného a rybárskeho fondu na programové obdobie 2014 – 2020 (ďalej len „systém finančného riadenia“);
12. Stratégia financovania Európskych štrukturálnych a investičných fondov pre programové obdobie 2014 – 2020;
13. Integrovaný regionálny operačný program 2014 – 2020 (ďalej len „IROP“).

# CIEĽ POMOCI

1. Pomoc je určená pre subjekty v zdravotníckom systéme – poskytovateľov ústavnej zdravotnej starostlivosti a má prispieť k zvýšeniu prevencie nekontrolovaného šírenia ochorenia COVID-19,  vytvoriť dostatočnú bariéru medzi personálom zariadení ústavnej zdravotnej starostlivosti a prameňom nákazy s cieľom minimalizovať expozíciu a predísť prenosu a ďalšiemu šíreniu nákazy medzi personálom týchto zariadení a pacientmi. Pomoc je cielená na opatrenia na včasnú diagnostiku tohto ochorenia, adekvátnu liečbu infikovaných pacientov a doliečovanie v rámci následnej zdravotnej starostlivosti pacientov premiestnených z akútnej zdravotnej starostlivosti s dôrazom na osoby žijúce v komunitných zariadeniach, aby sa zamedzilo neželanému šíreniu ochorenia v takýchto zariadeniach.
2. Cieľom poskytnutia pomoci je zabezpečenie dostupnosti poskytovania ústavnej zdravotnej starostlivosti pacientom so suspektným alebo potvrdeným ochorením na COVID-19 a zvládnutie zvýšeného náporu na materiálno-technické vybavenie zariadení ústavnej zdravotnej starostlivosti.

# POSKYTOVATEĽ POMOCI A VYKONÁVATEĽ SCHÉMY

1. Poskytovateľom pomoci a vykonávateľom schémy (ďalej len „poskytovateľ pomoci“) je Ministerstvo zdravotníctva Slovenskej republiky ako sprostredkovateľský orgán pre Integrovaný regionálny operačný program 2014 – 2020 ( ďalej len „SO pre IROP“) podľa Zmluvy o vykonávaní časti úloh riadiaceho orgánu sprostredkovateľským orgánom v znení neskorších dodatku č. 1 zo dňa 3. decembra 2016 a dodatku č. 2 zo dňa 14. augusta 2020 uzatvorenej s Ministerstvom pôdohospodárstva a rozvoja vidieka Slovenskej republiky ako riadiacim orgánom pre IROP 2014 – 2020 v platnom znení.

Ministerstvo zdravotníctva SR

Limbová 2

837 52 Bratislava

Tel.: 00421 2 593 73 111

Fax: 00421 2 547 77 983

Webové sídlo: [www.health.gov.sk](http://www.health.gov.sk)

E-mail: [office@health.gov.sk](http://intranet/sites/SEPP/AppData/Local/Microsoft/Windows/INetCache/Content.Outlook/AppData/Local/Microsoft/Windows/zemanovm/Marianna%20MZSR/Šegiček%20-%20dokumenty/office@health.gov.sk).

Webové sídlo na zverejnenie tejto schémy a na zverejnenie výzvy na predkladanie žiadosti o nenávratný finančný prostriedkov je webové sídlo riadiaceho orgánu pre IROP: [www.mpsr.sk](http://www.mpsr.sk) a webový link <http://mpsr.sk/index.php?navID=373>.

# PRIJÍMATELIA POMOCI[[3]](#footnote-3)

1. Oprávnenými prijímateľmi pomoci (ďalej len „prijímateľ pomoci“) sú podniky[[4]](#footnote-4) podľa článku 107 ods. 1 Zmluvy o fungovaní EÚ, ktoré vykonávajú hospodársku činnosť bez ohľadu na ich právne postavenie a spôsob financovania. Hospodárskou činnosťou je každá činnosť, ktorá spočíva v ponuke tovaru a/alebo služieb na trhu.
2. Pomoc podľa tejto schémy je možné poskytnúť podnikom vo všetkých veľkostných kategóriách, t. j. mikro, malým, stredným i veľkým podnikom[[5]](#footnote-5).
3. Prijímateľom pomoci podľa tejto schémy sú subjekty v zdravotníckom systéme – poskytovatelia ústavnej zdravotnej starostlivosti definovaní § 7 ods. 4 zákona č. 578/2004 Z. z. Bližšie podmienky oprávnenosti prijímateľa pomoci v kontexte realizácie oprávnených projektov podľa tejto schémy budú stanovené v príslušnej výzve/vyzvaní na predkladanie žiadostí o poskytnutie NFP.
4. Podnik, ktorý je prijímateľom pomoci bude písomne poverený službou všeobecného hospodárskeho záujmu, na ktorú sa poskytuje pomoc podľa tejto schémy[[6]](#footnote-6). Uvedené **poverenie bude zapracované do zmluvy o poskytnutí NFP** s prijímateľom pomoci zo strany poskytovateľa pomoci spôsobom, ktorý bližšie upravuje táto schéma v ods. 7 článku K. Podmienky poskytnutia pomoci.
5. Prijímateľom pomoci nemôže byť podnik v ťažkostiach.[[7]](#footnote-7) Odchylne od uvedeného sa pomoc podľa tejto schémy môže poskytnúť podnikom, ktoré k 31. 12. 2019 neboli v ťažkostiach ale v období od 1. 1. 2020 do 30. 6. 2021 sa stali podnikmi v ťažkostiach.
6. Prijímateľom pomoci nemôže byť podnik[[8]](#footnote-8), voči ktorému sa nárokuje vrátenie pomoci na základe predchádzajúceho rozhodnutia Komisie, ktorým bola poskytnutá pomoc označená za nezákonnú a nezlučiteľnú s vnútorným trhom[[9]](#footnote-9).

# ROZSAH PÔSOBNOSTI

1. Pomoc podľa tejto schémy sa poskytuje v súlade s nariadením č. 360/2012 ako podpora poskytovateľom ústavnej zdravotnej starostlivosti v boji proti pandémii COVID-19. Podpora bude poskytnutá prostredníctvom financovania materiálno-technického vybavenia, zdravotníckeho prístrojového vybavenia a nákupu zariadení na prevenciu a liečbu, testovania, nákup osobných ochranných pracovných prostriedkov, zdravotníckych pomôcok, prispôsobenia pracovného prostredia a zabezpečenia dostupností k zdravotnej starostlivosti suspektným pacientom alebo pacientom s ochorením COVID-19. Rovnako významná bude aj intervencia do nákupu vybavení na kontrolovaný zber spotrebovaného kontaminovaného materiálu.
2. Pomoc podľa schémy je zlučiteľná s vnútorným trhom v zmysle článku 107 ods. 3 Zmluvy o fungovaní EÚ a je oslobodená od notifikačnej povinnosti podľa článku 108 ods. 3 Zmluvy o fungovaní EÚ za predpokladu, že sú splnené podmienky nariadenia č. 360/2012.
3. Táto schéma sa vzťahuje na pomoc poskytnutú **podnikom v systéme zdravotníctva, čím je automaticky vylúčené poskytnutie pomoci**:
4. v prospech podnikov pôsobiacich v sektore rybolovu a akvakultúry, na ktoré sa vzťahuje nariadenie EP a Rady (EÚ) č. 1379/2013 z 11.decembra 2013 o spoločnej organizácii trhov s produktmi rybolovu a akvakultúry, ktorým sa menia nariadenia Rady (ES) č. 1184/2006 a (ES) č. 1224/2009 a zrušuje nariadenia Rady (ES) č. 104/2000,
5. poskytovanej podnikom pôsobiacim v oblasti prvovýroby poľnohospodárskych výrobkov,
6. poskytovanej podnikom pôsobiacim v sektore spracovania a marketingu poľnohospodárskych výrobkov, a to v týchto prípadoch:
7. ak je výška pomoci stanovená na základe ceny alebo množstva takýchto výrobkov kúpených od prvovýrobcov alebo výrobkov umiestnených na trhu príslušnými podnikmi,
8. ak je pomoc podmienená tým, že bude čiastočne alebo úplne postúpená prvovýrobcom,
9. poskytovanej podnikom vykonávajúcim nákladnú dopravu v prenájme alebo za úhradu vrátane nákupu vozidiel cestnej nákladnej dopravy.
10. **V zmysle tejto schémy je tiež vylúčené poskytnutie pomoci:**
11. na činnosti súvisiace s vývozom do tretích krajín alebo členských štátov, konkrétne pomoci priamo súvisiacej s vyvážanými množstvami, na zriadenie a prevádzkovanie distribučnej siete alebo inými bežnými výdavkami súvisiacimi s vývoznou činnosťou,
12. pomoc, ktorá je podmienená uprednostňovaním používania domáceho tovaru pred dovážaným,
13. pomoc v prospech podnikov pôsobiacich v uhoľnom sektore ako je vymedzená v rozhodnutí Rady 2010/787/EÚ[[10]](#footnote-10).
14. **Pomoc podľa tejto schémy môže byť poskytnutá vo všetkých regiónoch na území Slovenskej republiky.**

# OPRÁVNENÉ PROJEKTY

1. V rámci schémy sú oprávnené projekty zamerané na nasledovné typy aktivít:

* vybavenie zariadení zdravotníckeho systému pre zabezpečenie prevencie, diagnostiky a liečby pacientov podozrivých alebo chorých s diagnózou COVID-19;
* vytváranie mobilných odberových miest;
* ochrana pracovníkov zdravotníckeho systému pred ochorením COVID-19, ochrana verejného zdravia.

1. Bližšia špecifikácia oprávnených projektov v zmysle predmetných aktivít bude stanovená v príslušnej výzve/vyzvaní na predkladanie žiadostí o NFP vyhlásenej poskytovateľom.

# OPRÁVNENÉ VÝDAVKY

1. Oprávnenými výdavkami sú výdavky prijímateľa pomoci, ktoré mu vznikli v priamej súvislosti s realizáciou oprávnených aktivít podľa článku G. tejto schémy.
2. Oprávnenými výdavkami sú investičné výdavky na hmotné a nehmotné aktíva a bežné výdavky súvisiace s ochranou pred šírením ochorenia COVID - 19.
3. Oprávnenými výdavkami sú výdavky spĺňajúce všetky kritériá vecnej, časovej a územnej oprávnenosti v zmysle pravidiel systému riadenia EŠIF a príslušnej výzvy/vyzvania na predkladanie žiadostí o poskytnutie NFP (ďalej aj ako „výzva/vyzvanie“), ktoré najmä:

* boli vynaložené v súvislosti s realizáciou oprávnených aktivít a za ďalších podmienok uvedených vo výzve/vyzvaní,
* sú preukázateľné originálmi dokladov u prijímateľa pomoci (účtovné doklady, výpisy z účtov a pod.) a sprievodnou dokumentáciou (cenové ponuky a pod.), v rozsahu požiadaviek uvedených v príslušnej výzve/vyzvaní;
* sú uvedené v zmluve o poskytnutí NFP.

1. V zmysle ustanovenia nariadenia č. 2020/0054, ktorým sa mení nariadenie č. 1303/2013 a nariadenie č. 1301/2013, sa na oprávnené výdavky v zmysle tejto schémy neuplatňuje ustanovenie článku 65 ods. 6 nariadenia č. 1303/2013, podľa ktorého sa podpora z EŠIF neudelí na operácie, ktoré sa fyzicky skončili alebo plne realizovali ešte pred predložením žiadosti o financovanie prijímateľom v rámci programu bez ohľadu na to, či prijímateľ uhradil všetky súvisiace platby. Oprávnené výdavky v zmysle tejto schémy sa považujú za oprávnené, ak boli vynaložené od 01.02.2020.
2. Nadobudnutý majetok musí byť nový.
3. Rozsah oprávnených výdavkov a rozsah neoprávnených výdavkov je stanovený v zmysle príslušných dokumentov upravujúcich poskytovanie príspevkov z EŠIF v programovom období 2014 – 2020 a bude pri zachovaní podmienok tejto schémy podrobnejšie uvedený vo výzve/vyzvaní a v dokumente Pravidlá oprávnenosti výdavkov pre IROP prioritná os 2, špecifický cieľ 2.1.4, ktorý sa zverejňuje spolu s výzvou/vyzvaním na webovom sídle riadiaceho orgánu pre IROP v zmysle článku D. tejto schémy.
4. Oprávnené výdavky sa predkladajú v rámci žiadosti o poskytnutie NFP v príslušnej forme a v rozsahu požiadaviek definovaných vo výzve/vyzvaní.

# FORMA POMOCI

1. Pomoc podľa schémy sa realizuje formou NFP.
2. NFP je poskytovaný formou refundácie, predfinancovania alebo zálohovej platby na základe predložených účtovných dokladov preukazujúcich skutočnú výšku oprávnených výdavkov.

# VÝŠKA POMOCI A INTENZITA POMOCI

1. Výšku pomoci predstavuje súčet jednotlivých hodnôt poskytnutého NFP z Európskeho fondu regionálneho rozvoja (ďalej len „EFRR“) a poskytnutého spolufinancovania zo štátneho rozpočtu SR.
2. **Celková výška pomoci podľa tejto schémy poskytnutá prijímateľovi pomoci poskytujúcemu služby vo všeobecnom hospodárskom záujme v priebehu obdobia predchádzajúcich dvoch fiškálnych rokov a počas prebiehajúceho fiškálneho roka[[11]](#footnote-11) nesmie presiahnuť 500 000 eur.** Tento strop pomoci sa uplatňuje bez ohľadu na formu, sledovaný cieľ pomoci, ako aj nezávisle od toho, či je pomoc financovaná úplne alebo čiastočne zo zdrojov EÚ. Celková výška pomoci predstavuje objem minimálnej pomoci (ďalej aj „pomoc *de minimis*“) prijatej od všetkých poskytovateľov pomoci na území Slovenskej republiky v priebehu troch fiškálnych rokoch spolu s navrhovanou minimálnou pomocou.
3. Ak by sa poskytnutím novej pomoci presiahol príslušný strop pomoci stanovený v ods. 2 tohto článku, na nijakú časť takejto novej pomoci sa táto schéma nevzťahuje a to ani na tú jej časť, ktorá strop nepresahuje.
4. Na účely stropu pomoci stanoveného v ods. 2 tohto článku sa pomoc vyjadruje ako hotovostný grant. Všetky číselné údaje sú uvedené v hrubom vyjadrení, čiže pred odpočítaním dane alebo iných poplatkov.
5. Pomoc poskytovaná na základe tejto schémy predstavuje pri splnení všetkých podmienok schémy transparentnú pomoc, tak ako je definovaná v nariadení č. 360/2012.
6. Rozdelenie zdrojov financovania oprávnených výdavkov:

|  |  |  |  |
| --- | --- | --- | --- |
| Kategória regiónu | Príspevok | | Prostriedky prijímateľa pomoci |
| EFRR | Štátny rozpočet |
| menej rozvinutý región | 85% | 15% | 0% |
| viac rozvinutý región | 50% | 50% | 0% |

# PODMIENKY POSKYTNUTIA POMOCI

1. Pre poskytnutie pomoci je nevyhnutné spĺňať všetky podmienky stanovené v  tejto schéme. Splnenie všetkých podmienok schémy sa osobitne overí k dátumu poskytnutia pomoci, ako je špecifikované v článku M. tejto schémy.
2. Žiadateľ o NFP musí zároveň spĺňať podmienky poskytnutia NFP uvedené vo vyhlásenej výzve/vyzvaní, ku ktorým sa táto schéma vzťahuje.
3. Žiadateľ predloží pri podaní žiadosti o NFP prehľad a úplné informácie o všetkej pomoci *de minimis* prijatej na základe nariadenia Komisie č. 360/2012 (*de minimis pre SVHZ*) alebo na základe iných predpisov EÚ o pomoci *de minimis* prijatej počas predchádzajúcich dvoch fiškálnych rokov a počas prebiehajúceho fiškálneho roku, a to aj od iných poskytovateľov pomoci alebo v rámci iných schém pomoci *de minimis/de minimis pre SVHZ*.
4. Žiadateľ predloží vyhlásenie o tom, že nie je podnikom v ťažkostiach v zmysle článku E. Prijímatelia pomoci ods. 5 schémy ani voči nemu nie je nárokované vrátenie pomoci na základe predchádzajúceho rozhodnutia Komisie, ktorým bola poskytnutá pomoc označená za neoprávnenú a nezlučiteľnú s vnútorným trhom9.
5. Poskytovateľ pomoci overí, či žiadateľ nebol podnikom v ťažkostiach v zmysle článku E. Prijímatelia pomoci ods. 5 tejto schémy k 31. 12. 2019 na základe vyplnenia tabuľky ako inštrukcie a pokynov pre vyplnenie testu podniku v ťažkostiach, ktoré sú súčasťou dokumentu Inštrukcie k určeniu podniku v ťažkostiach. Tento dokument je súčasťou zverejňovanej výzvy/vyzvania na predkladanie žiadosti o NFP podľa článku M. Mechanizmus poskytovania pomoci.
6. Každý podnik uchádzajúci sa o poskytnutie pomoci podľa tejto schémy zároveň predloží v čase posudzovania žiadosti o NFP podľa tejto schémy a ku dňu poskytnutia pomoci poskytovateľovi v písomnej forme aj informácie, či zároveň nežiada o poskytnutie pomoci *de minimis/de minimis pre SVHZ* aj od iných poskytovateľov pomoci alebo v rámci iných schém pomoci, pre účely posúdenia kumulácie pomoci podľa článku L. tejto schémy. Zároveň sa zaviaže, že ak by takúto žiadosť predložil inému poskytovateľovi v čase posudzovania oprávneného projektu podľa tejto schémy alebo ak by mu bola schválená pomoc *de minimis/de minims pre SVHZ* od iných poskytovateľov pomoci alebo v rámci iných schém pomoci ešte pred poskytnutím pomoci podľa tejto schémy, bude o tejto skutočnosti informovať poskytovateľa.
7. Žiadateľ o poskytnutie NFP bude písomne poverený službou všeobecného hospodárskeho záujmu. Písomným poverením službou všeobecného hospodárskeho záujmu je poverovací akt definovaný zmluvou o poskytnutí NFP, v ktorej sa služba všeobecného hospodárskeho záujmu vymedzuje nasledovným znením:

*a) charakter služby všeobecného hospodárskeho záujmu*

Zákon č. 576/2004 Z. z. upravuje poskytovanie zdravotnej starostlivosti a služieb súvisiacich s poskytovaním zdravotnej starostlivosti, práva a povinnosti fyzických osôb a právnických osôb pri poskytovaní zdravotnej starostlivosti, postup pri úmrtí a výkon štátnej správy na úseku zdravotnej starostlivosti. Podľa § 4 ods. 1 zákona č. 576/2004 Z. z. poskytovanie zdravotnej starostlivosti v zdravotníckom zariadení ambulantnej zdravotnej starostlivosti a v zdravotníckom zariadení ústavnej zdravotnej starostlivosti je služba vo všeobecnom hospodárskom záujme s výnimkou poskytovania zdravotnej starostlivosti v subjektoch hospodárskej mobilizácie v pôsobnosti ministerstva zdravotníctva počas trvania mimoriadnej situácie, núdzového stavu v zdravotníctve alebo výnimočného stavu, ktoré sa nepovažuje za hospodársku činnosť.

Podmienky poskytovania zdravotnej starostlivosti a služieb súvisiacich s poskytovaním zdravotnej starostlivosti (ďalej len „zdravotná starostlivosť“) fyzickými osobami a právnickými osobami upravuje zákon č. 578/2004 Z. z. a zákon č. 538/2005 Z. z. Podľa § 7 ods. 2 zákona č. 578/2004 Z. z. zdravotnícke zariadenie možno prevádzkovať len na základe povolenia.

*b) obsah záväzku služby vo všeobecnom hospodárskom záujme*

Prijímateľ pomoci sa zaväzuje v súvislosti s poskytnutím pomoci podľa tejto schémy a s realizáciou aktivít projektu, ktorý je predmetom schválenej žiadosti o NFP/schváleného národného projektu a v súlade so zmluvou o poskytnutí NFP poskytovať zdravotnú starostlivosť v súlade so zákonom č. 576/2004 Z. z., zákonom č. 578/2004 Z. z. a predpismi vydanými na ich vykonávanie v mieste prevádzkovania zdravotníckeho zariadenia v rozsahu činností ústavnej zdravotnej starostlivosti všeobecnej/špecializovanej nemocnice/kúpeľnej liečebne/prírodných liečebných kúpeľov určenej v rozhodnutí o povolení ústavnej zdravotnej starostlivosti. Prijímateľ pomoci sa zaväzuje, že výsledkom realizácie aktivít projektu, ktorý je predmetom schválenej žiadosti o NFP/schváleného národného projektu bude zabezpečenie dostatočnej ochrany pred šírením nákazy medzi zdravotníckymi pracovníkmi a pacientmi a zabezpečenie materiálno-technického vybavenia na prevenciu, diagnostiku a liečbu/doliečovanie pacientov diagnostikovaných na ochorenie koronavírusom s cieľom prispieť k zamedzeniu nekontrolovaného šírenia pandémie spôsobujúcej ochorenie COVID-19.

*c) trvanie záväzku služby vo všeobecnom hospodárskom záujme*

Obdobie trvania záväzku služby vo všeobecnom hospodárskom záujme bude bližšie definované zmluvou o poskytnutí NFP a v jej prílohách, ktoré tvoria neoddeliteľnú súčasť zmluvy o poskytnutí NFP.

1. Poskytovateľ pomoci overí splnenie podmienok poskytnutia príspevku v konaní o NFP na základe predložených dokumentov a/alebo pomocou overenia v príslušných verejných registroch. Konkrétny spôsob preukázania splnenia jednotlivých podmienok a spôsob ich overenia poskytovateľom pomoci bude stanovený v príslušnej výzve/vyzvaní.
2. Poskytovateľ pomoci je podľa § 13 ods. 3 zákona o štátnej pomoci pred poskytnutím pomoci povinný overiť v centrálnom registri (IS SEMP), či poskytnutím pomoci podľa tejto schémy nedôjde k prekročeniu celkovej výšky pomoci *de minimis* stanovenej v článku J. ods. 2 tejto schémy počas obdobia, ktoré pokrýva príslušný fiškálny rok ako aj dva predchádzajúce fiškálne roky, a že sa dodržiavajú kumulačné pravidlá podľa článku L. tejto schémy.
3. Poskytovateľ uplatní nárok na vrátenie pomoci, ktorá bola použitá na iný účel, než stanovuje táto schéma[[12]](#footnote-12).
4. V prípade preukázania, že vyššie uvedené vyhlásenia nezodpovedajú skutočnosti, bude poskytovateľ požadovať od prijímateľa pomoci finančnú kompenzáciu vo výške poskytnutej pomoci, ku ktorej sa vyhlásenie viazalo.

# KUMULÁCIA POMOCI

1. Pri zisťovaní toho, či sa dodržiavajú stropy pomoci *de minimis* podľa článku J. ods. 2 tejto schémy sa zohľadňuje celková výška pomoci *de minimis* poskytnutá prijímateľovi pomoci v priebehu obdobia predchádzajúcich dvoch fiškálnych rokov a počas prebiehajúceho fiškálneho roka.
2. Pomoc *de minimis* poskytnutá podľa tejto schémy sa môže kumulovať s pomocou *de minimis* poskytnutou v súlade:
3. s nariadením Európskej komisie (EÚ) č. 1407/2013 z 18. decembra 2013 o uplatňovaní článkov 107 a 108 Zmluvy o fungovaní Európskej únie na pomoc *de minimis* v platnom znení, až do výšky stropu stanoveného v článku J. ods. 2 tejto schémy.
4. s inými predpismi o pomoci *de minimis* do výšky stropu stanoveného v článku J. ods. 2 tejto schémy.
5. Pomoc *de minimis* poskytnutá podľa tejto schémysa nekumuluje so štátnou pomocou vo vzťahu k rovnakým čiastočne alebo úplne sa prekrývajúcim oprávneným výdavkom, ak by takáto kumulácia presahovala najvyššiu príslušnú intenzitu pomoci alebo výšku pomoci stanovenú v závislosti od osobitných okolností jednotlivých prípadov v nariadení alebo rozhodnutí o skupinovej výnimke prijatých Európskou komisiou.
6. Pomoc *de minimis* poskytnutá podľa tejto schémy sa však nesmie kumulovať so žiadnou náhradou súvisiacou s tou istou službou všeobecného hospodárskeho záujmu bez ohľadu na to, či predstavuje štátnu pomoc alebo nie.
7. Kumulácia pomoci je vždy viazaná na konkrétneho prijímateľa pomoci.

# MECHANIZMUS POSKYTOVANIA POMOCI

1. Poskytovateľ pomoci vyhlási a zverejní výzvu/vyzvanie na webovom sídle riadiaceho orgánu pre IROP v zmysle článku D. tejto schémy. Súčasťou výzvy/vyzvania je aj táto schéma.
2. Žiadateľ vypracováva žiadosť o NFP v zmysle príslušnej výzvy/vyzvania, ktorej súčasťou sú povinné prílohy na preukázanie splnenia podmienok poskytnutia príspevku. Podpísaním žiadosti o NFP žiadateľ akceptuje podmienky výzvy/vyzvania, tejto schémy a súčasne potvrdzuje správnosť údajov.
3. Žiadateľ predkladá žiadosť o NFP poskytovateľovi pomoci riadne, včas a vo forme určenej vo výzve/vyzvaní a v súlade s podmienkami stanovenými v príslušnej výzve/vyzvaní a v tejto schéme. Miesto a spôsob podania žiadosti o NFP upravuje výzva/vyzvanie.
4. Doručením žiadosti o NFP riadne, včas a vo forme určenej vo výzve/vyzvaní na adresu pre podanie žiadosti o NFP začína konanie o žiadosti/konanie o národnom projekte. V rámci konania o žiadosti/konania o národnom projekte sa vykonáva administratívne overenie, odborné hodnotenie a výber.
5. Poskytovateľ v rámci konania o žiadosti overuje splnenie podmienok poskytnutia príspevku v súlade s výzvou/vyzvaním a dokumentmi, na ktoré sa výzva/vyzvanie odvoláva.
6. K predloženej žiadosti o NFP poskytovateľ pomoci vydáva rozhodnutie o schválení, rozhodnutie o neschválení alebo rozhodnutie o zastavení konania podľa zákona o príspevku z fondov. Proti rozhodnutiu možno podať odvolanie.
7. V prípade, že žiadosť o NFP splní všetky podmienky poskytnutia príspevku určené v príslušnej výzve/vyzvaní a je dostatok disponibilných zdrojov na danú výzvu/vyzvanie, poskytovateľ pomoci vydá rozhodnutie o schválení žiadosti o NFP a zašle ho úspešnému žiadateľovi. S úspešným žiadateľom poskytovateľ pomoci uzatvorí zmluvu o poskytnutí NFP, v ktorej bude dohodnutý spôsob a podmienky jeho poskytnutia.
8. Nadobudnutím účinnosti zmluvy o poskytnutí NFP, ktorým je nasledujúci deň po zverejnení v Centrálnom registri zmlúv sa pomoc podľa tejto schémy považuje za poskytnutú a prijímateľovi pomoci vzniká právny nárok na poskytnutie pomoci.
9. Poskytovateľ pomoci si vyhradzuje právo, v prípade porušenia podmienok zmluvy o poskytnutí NFP alebo na základe rozhodnutia príslušného kontrolného orgánu, príspevok nevyplatiť, krátiť alebo v prípade už vyplatenej sumy požadovať jeho vrátenie.
10. Podrobnejšie informácie o mechanizme poskytovania pomoci stanovuje príslušná výzva/vyzvanie a jej prílohy.
11. Na poskytnutie pomoci nie je právny nárok.

# ROZPOČET

1. Maximálny objem finančných prostriedkov určených na realizáciu schémy pre roky 2014 – 2020 v rámci spolufinancovania z EFRR je uvedený vo finančnom pláne IROP[[13]](#footnote-13). Sumy uvedené vo finančnom pláne predstavujú maximálnu výšku prostriedkov, ktorá môže byť v uvedených rokoch schválená na projekty spolufinancované z EFRR vrátane projektov, ktoré sú v pôsobnosti tejto schémy.
2. Objem finančných prostriedkov určených na realizáciu tejto schémy je vo výške 25 000 000 eur za zdroje z EFRR z alokácie špecifického cieľa 2.1.4 „Posilnenie kapacít v zdravotníckom systéme a ochrana verejného zdravia ako reakcia na pandémiu COVID-19“ v rámci IROP.

# TRANSPARENTNOSŤ A MONITOROVANIE

1. Poskytovateľ pomoci zabezpečí zverejnenie úplného znenia schémy do 15 (pätnástich) kalendárnych dní odo dňa nadobudnutia účinnosti schémy vrátane jej prípadných zmien na webovom sídle riadiaceho orgánu IROP v zmysle článku D. tejto schémy, kde zostanú dostupné do konca platnosti a účinnosti tejto schémy.
2. Poskytovateľ pomoci zabezpečí, aby súčasťou príslušnej výzvy/vyzvania bola aj táto schéma. Pre zabezpečenie transparentnosti je schéma verejne dostupná a zverejnená na webovom sídle riadiaceho orgánu pre IROP.
3. V súlade s § 48 zákona o príspevku z fondov poskytovateľ pomoci zverejní na webovom sídle riadiaceho orgánu IROP v lehote do 60 pracovných dní od skončenia rozhodovania o žiadostiach v konaní o žiadosti zoznam schválených žiadostí/národných projektov.
4. Poskytovateľ pomoci pri zaslaní oznámenia o splnení podmienok poskytnutia NFP písomne informuje žiadateľa o predpokladanej výške minimálnej pomoci vyjadrenej ako ekvivalent hrubého grantu, o službe všeobecného hospodárskeho záujmu, na ktorú sa pomoc poskytuje a o tom, že ide o minimálnu pomoc, pričom výslovne uvedie odkaz na nariadenie č. 360/2012, jeho presný názov a údaje o jeho uverejnení v Úradnom vestníku Európskej únie .
5. Poskytovateľ pomoci kontroluje dodržiavanie všetkých podmienok stanovených v tejto schéme a dodržiavanie stropu maximálnej výšky pomoci podľa článku J. tejto schémy.
6. V súlade s § 13 ods. 2 a 3 zákona o štátnej pomoci poskytovateľ pomoci do piatich pracovných dní odo dňa poskytnutia pomoci podľa tejto schémy zaznamenáva do centrálneho registra (IS SEMP)[[14]](#footnote-14) údaje o poskytnutej pomoci a údaje o prijímateľovi pomoci prostredníctvom elektronického formulára.
7. Poskytovateľ pomoci uchováva doklady a záznamy týkajúce sa každej poskytnutej pomoci podľa tejto schémy počas 10 fiškálnych rokov od dátumu jej poskytnutia a záznamy týkajúce sa tejto schémy počas 10 fiškálnych rokov od dátumu, kedy sa poskytla posledná individuálna pomoc v rámci schémy.

# KONTROLA A AUDIT

1. Vykonávanie finančnej kontroly, vnútorného auditu, vládneho auditu alebo auditu kontrolnými orgánmi EÚ (ďalej aj ako „kontrola a audit“) poskytnutej pomoci vychádza z legislatívy EÚ a z legislatívy SR.
2. Oprávnenými osobami na výkon kontroly a auditu sú najmä:
3. poskytovateľ pomoci a ním poverené osoby,
4. Najvyšší kontrolný úrad SR, Úrad vládneho auditu, certifikačný orgán a ním poverené osoby
5. orgán auditu a ním poverené osoby,
6. odbor centrálny kontaktný útvar pre OLAF Úradu vlády SR,
7. splnomocnení zástupcovia Európskej komisie a Európskeho dvora audítorov,
8. Protimonopolný úrad SR,
9. osoby prizvané vyššie uvedenými orgánmi v súlade s príslušnými právnymi predpismi SR a právnymi aktmi EÚ.
10. Protimonopolný úrad SR ako koordinátor pomoci je podľa § 14 ods. 2 zákona o štátnej pomoci oprávnený vykonať u poskytovateľa pomoci kontrolu poskytnutia minimálnej pomoci. Na tento účel je koordinátor oprávnený si overiť potrebné skutočnosti aj u prijímateľa pomoci. Prijímateľ pomoci a poskytovateľ pomoci sú povinní umožniť koordinátorovi pomoci vykonať kontrolu.
11. Ostatné subjekty zapojené do kontroly a auditu vykonávajú kontrolu a audit u prijímateľa pomoci v súlade s príslušnými všeobecne záväznými právnymi predpismi.
12. Prijímateľ pomoci je povinný umožniť vykonanie kontroly a preukázať poskytovateľovi pomoci použitie prostriedkov minimálnej pomoci a oprávnenosť vynaložených výdavkov a dodržanie podmienok poskytnutia minimálnej pomoci. Prijímateľ pomoci vytvára osobám vykonávajúcim kontrolu a audit primerané podmienky na riadne a včasné vykonanie kontroly a auditu a poskytuje im potrebnú súčinnosť a všetky vyžiadané informácie a listiny týkajúce sa realizácie projektu.
13. Prijímateľ pomoci zabezpečí prítomnosť osôb zodpovedných za realizáciu aktivít projektu a zdrží sa konania, ktoré by mohlo ohroziť začatie a riadny priebeh výkonu kontroly/auditu.
14. Prijímateľ pomoci prijme bezodkladne opatrenia na nápravu zistených nedostatkov uvedených v správe z kontroly/auditu v lehote stanovenej osobami oprávnenými na výkon kontroly/auditu. Prijímateľ pomoci zašle osobám oprávneným na výkon kontroly/ auditu písomnú správu o splnení opatrení prijatých na nápravu zistených nedostatkov bezodkladne po ich splnení a taktiež o odstránení príčin ich vzniku.
15. V prípade zistenia rozporu medzi uverejnenou výzvou a touto schémou bude poskytovateľ postupovať podľa ustanovení tejto schémy.

# PLATNOSŤ A ÚČINNOSŤ SCHÉMY

1. Schéma nadobúda platnosť a účinnosť dňom jej uverejnenia v Obchodnom vestníku. Zverejnenie schémy v Obchodnom vestníku zabezpečí poskytovateľ. Poskytovateľ zabezpečí zverejnenie schémy v úplnom znení aj na webovom sídle riadiaceho orgánu pre IROP v zmysle článku O. ods. 1 schémy.
2. Zmeny v schéme je možné vykonať formou písomných dodatkov k schéme, pričom platnosť a účinnosť každého dodatku nastáva dňom zverejnenia schémy v znení dodatku v Obchodnom vestníku. Zmena v subjekte poskytovateľa vyplývajúca zo všeobecne záväzného právneho predpisu sa nepovažuje za zmenu v schéme, ktorú je potrebné vykonať formou písomného dodatku k schéme.
3. Zmeny v európskej a slovenskej legislatíve podľa článku B. tejto schémy alebo   
   v akejkoľvek s ňou súvisiacej legislatíve, týkajúce sa ustanovení schémy, budú premietnuté do schémy v priebehu šiestich mesiacov od nadobudnutia ich účinnosti.
4. Platnosť a účinnosť schémy končí 31. decembra 2023. Zmluva o poskytnutí NFP bude uzatvorená a nadobudne účinnosť do 31. decembra 2021.

# PRÍLOHY

Neoddeliteľnou súčasťou schémy sú:

1. Vyhlásenie žiadateľa o minimálnu pomoc

2. Príloha I nariadenia Komisie EÚ č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy v platnom znení

Príloha č. 1

*Vyhlásenie žiadateľa o minimálnu pomoc podľa nariadenia Komisie (EÚ) č. 360/2012 z 25. apríla 2012 o uplatňovaní článkov 107 a 108 Zmluvy o fungovaní Európskej únie na pomoc de minimis v prospech podnikov poskytujúcich služby všeobecného hospodárskeho záujmu v platnom* znení

**Žiadateľ:**

|  |  |
| --- | --- |
| **Názov/obchodné meno/ meno a priezvisko** |  |
| **Sídlo/Adresa** |  |
| **IČO** |  |
| **Štatistická klasifikácia ekonomickej činnosti (SK NACE Rev. 2) – kód aj s pomenovaním činnosti** | *napr. G.46 Veľkoobchod okrem motorových vozidiel a motocyklov* |
| **Veľkosť podniku v čase podania žiadosti[[15]](#footnote-15)** | veľký podnik  MSP  mikropodnik  malý podnik  stredný podnik |

1. Žiadateľ vyhlasuje, že ako účtovné obdobie (fiškálny rok)[[16]](#footnote-16) používa:

**kalendárny rok**,

**hospodársky rok** (začiatok ……………………., koniec ……………………).

*V prípade, že v priebehu predchádzajúcich dvoch účtovných období prišlo k zmene z kalendárneho roka na hospodársky alebo opačne, uveďte túto skutočnosť vypísaním účtovných období, ktoré boli použité (napr. 1. 4. 2017 – 31. 3. 2018; 1. 4. 2018 – 31. 12. 2018):*

………………………………………………………………………………………………………………………….................................................................................................

1. Žiadateľ vyhlasuje, že v prebiehajúcom fiškálnom roku (*rok n[[17]](#footnote-17)*) a v dvoch predchádzajúcich fiškálnych rokoch:

mu **nebola** poskytnutá minimálna pomoc,

mu **bola** poskytnutá nasledovná minimálna pomoc:

Tabuľka č. 1

|  |  |  |  |  |  |  |
| --- | --- | --- | --- | --- | --- | --- |
| **Dátum poskytnutia pomoci[[18]](#footnote-18)** | **Cieľ[[19]](#footnote-19) pomoci** | **Poskytovateľ pomoci** | **Opatrenie, na základe ktorého bola pomoc poskytnutá[[20]](#footnote-20)** | **Výška poskytnutej minimálnej pomoci počas aktuálneho a dvoch predchádzajúcich fiškálnych rokov** | | |
| *rok n3* | *rok*  *n-13* | *rok  n-23* |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

1. Žiadateľ vyhlasuje, že:

**nie je** voči nemu nárokované vrátenie pomoci na základe predchádzajúceho rozhodnutia Komisie, ktorým bola poskytnutá pomoc označená za nezákonnú a nezlučiteľnú s vnútorným trhom,

**je** voči nemu nárokované vrátenie pomoci na základe predchádzajúceho rozhodnutia Komisie, ktorým bola poskytnutá pomoc označená za nezákonnú a nezlučiteľnú s vnútorným trhom,

1. Žiadateľ vyhlasuje, že:[[21]](#footnote-21)
2. **pôsobí/nepôsobí** v sektore rybolovu a akvakultúry[[22]](#footnote-22) a pomoc **bude/nebude** poskytnutá v súvislosti s touto činnosťou;
3. **pôsobí/nepôsobí** v oblasti prvovýroby poľnohospodárskych výrobkov[[23]](#footnote-23) a pomoc **bude/nebude** poskytnutá v súvislosti s touto činnosťou;
4. **pôsobí/nepôsobí** v sektore spracovania a marketingu poľnohospodárskych výrobkov a pomoc **bude/nebude** poskytnutá v súvislosti s touto činnosťou. Výška pomoci **je/nie je** stanovená na základe ceny alebo množstva takýchto výrobkov kúpených od prvovýrobcov alebo výrobkov umiestnených na trhu príslušnými podnikmi;
5. **pôsobí/nepôsobí** v sektore spracovania a marketingu poľnohospodárskych výrobkov a pomoc **bude/nebude** poskytnutá v súvislosti s touto činnosťou. Pomoc **je/nie je** podmienená tým, že bude čiastočne alebo úplne postúpená prvovýrobcom;
6. **pôsobí/nepôsobí** v uhoľnom sektore;
7. pomoc **bude/nebude** poskytnutá na činnosti súvisiace s vývozom do tretích krajín alebo členských štátov, konkrétne pomoc priamo súvisiaca s vyvážanými množstvami, na zriadenie a prevádzkovanie distribučnej siete alebo inými bežnými výdavkami súvisiacimi s vývoznou činnosťou;
8. pomoc **je/nie** **je** podmienená uprednostňovaním používania domáceho tovaru pred dovážaným;
9. **je/nie je** podnikom v ťažkostiach, resp. k 31. 12. 2019 nebol podnikom v ťažkostiach, ale v období od 1. 1. 2020 do 30. 6. 2021 sa stal podnikom v ťažkostiach.
10. Žiadateľ ďalej vyhlasuje, že:

**nevykonáva** nákladnú dopravu v prenájme alebo za úhradu.

pomoc **nebude** použitá na nákup vozidiel cestnej nákladnej dopravy.

1. Žiadateľ vyhlasuje, že v čase podania žiadosti:

**nežiada** o inú minimálnu pomoc od iného, resp. toho istého poskytovateľa minimálnej pomoci,

**žiada** o inú minimálnu pomoc od iného, resp. toho istého poskytovateľa minimálnej pomoci:

Tabuľka č. 8:

|  |  |  |
| --- | --- | --- |
| **Poskytovateľ minimálnej pomoci** | **Výška minimálnej pomoci** | **Dátum podania žiadosti** |
|  |  |  |
|  |  |  |
|  |  |  |

1. Žiadateľ nižšie svojím podpisom:
2. potvrdzuje, že je informovaný o tom, že je potrebné aby boli vyplnené všetky relevantné body vyhlásenia;
3. potvrdzuje, že vyššie uvedené údaje sú presné a pravdivé a sú poskytované dobrovoľne;
4. sa zaväzuje k tomu, že v prípade zmeny údajov uvedených v tejto žiadosti v priebehu administratívneho procesu poskytnutia minimálnej pomoci bude bezodkladne informovať poskytovateľa danej pomoci o zmenách, ktoré u neho nastali;
5. súhlasí so spracovaním údajov obsiahnutých v tomto vyhlásení za účelom evidencie minimálnej pomoci v súlade so zákonom č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci). Tento súhlas udeľuje koordinátorovi pomoci[[24]](#footnote-24) a zároveň poskytovateľovi minimálnej pomoci, pre všetky údaje obsiahnuté v tomto vyhlásení, a to po celé obdobie 10 rokov odo dňa udelenia súhlasu.

................................................... ..............................................

Dátum a miesto Podpis žiadateľa

**Príloha č. 2**

**PRÍLOHA I**

**Vymedzenie pojmov týkajúcich sa MSP**

*Článok 1*

**Podnik**

Za podnik sa považuje každý subjekt, ktorý vykonáva hospodársku činnosť bez ohľadu na jeho právnu formu. Sem patria najmä samostatne zárobkovo činné osoby a rodinné podniky, ktoré vykonávajú remeselnícke alebo iné činnosti, a partnerstvá alebo združenia, ktoré pravidelne vykonávajú hospodársku činnosť.

*Článok 2*

**Počet pracovníkov a finančné limity určujúce kategórie podnikov**

1.   Kategóriu mikropodnikov, malých a stredných podnikov („MSP“) tvoria podniky, ktoré zamestnávajú menej ako 250 osôb a ktorých ročný obrat nepresahuje 50 mil. EUR a/alebo celková ročná súvaha nepresahuje 43 mil. EUR.

2.   V rámci kategórie MSP sa malý podnik definuje ako podnik, ktorý zamestnáva menej ako 50 osôb a ktorého ročný obrat a/alebo celková ročná súvaha nepresahuje 10 mil. EUR.

3.   V rámci kategórie MSP sa mikropodnik definuje ako podnik, ktorý zamestnáva menej ako 10 osôb a ktorého ročný obrat a/alebo celková ročná súvaha nepresahuje 2 mil. EUR.

*Článok 3*

**Typy podnikov, ktoré sa zohľadňujú pri výpočte počtu pracovníkov a finančných súm**

1.   „Samostatný podnik“ je každý podnik, ktorý nie je zatriedený ako partnerský podnik v zmysle odseku 2 alebo ako prepojený podnik v zmysle odseku 3.

2.   „Partnerské podniky“ sú všetky podniky, ktoré nie sú zatriedené ako prepojené podniky v zmysle odseku 3 a medzi ktorými je takýto vzťah: podnik (vyššie postavený podnik) vlastní, buď samostatne alebo spoločne s jedným alebo viacerými prepojenými podnikmi v zmysle odseku 3, 25 % alebo viac imania alebo hlasovacích práv iného podniku (nižšie postavený podnik).

Podnik sa však môže klasifikovať ako samostatný, teda ako podnik, ktorý nemá žiadne partnerské podniky, aj keď nižšie uvedení investori tento limit 25 % dosiahnu alebo prekročia, za predpokladu, že títo investori nie sú prepojení v zmysle odseku 3 individuálne alebo spoločne s príslušným podnikom:

|  |  |
| --- | --- |
| a) | verejné investičné spoločnosti, spoločnosti investujúce do rizikového kapitálu, fyzické osoby alebo skupiny fyzických osôb pravidelne vykonávajúce rizikové investičné aktivity, ktoré investujú vlastný kapitál do nekótovaných podnikov (podnikateľskí anjeli), za predpokladu, že celkové investície týchto podnikateľských anjelov v rovnakom podniku sú nižšie ako 1 250 000 EUR; |

|  |  |
| --- | --- |
| b) | univerzity alebo neziskové výskumné strediská; |

|  |  |
| --- | --- |
| c) | inštitucionálni investori vrátane regionálnych rozvojových fondov; |

|  |  |
| --- | --- |
| d) | orgány miestnej samosprávy s ročným rozpočtom nižším ako 10 mil. EUR a s menej ako 5 000 obyvateľmi. |

3.   „Prepojené podniky“ sú podniky, medzi ktorými je niektorý z týchto vzájomných vzťahov:

|  |  |
| --- | --- |
| a) | podnik má väčšinu hlasovacích práv akcionárov alebo členov v inom podniku; |

|  |  |
| --- | --- |
| b) | podnik má právo vymenovať alebo odvolať väčšinu členov správneho, riadiaceho alebo dozorného orgánu iného podniku; |

|  |  |
| --- | --- |
| c) | podnik má právo dominantne pôsobiť na iný podnik na základe zmluvy uzatvorenej s týmto podnikom alebo na základe ustanovenia v jeho spoločenskej zmluve alebo stanovách; |

|  |  |
| --- | --- |
| d) | podnik, ktorý je akcionárom alebo členom iného podniku, sám kontroluje na základe zmluvy s inými akcionármi tohto podniku alebo členmi tohto podniku väčšinu hlasovacích práv akcionárov alebo členov v tomto podniku. |

Vychádza sa z predpokladu, že dominantný vplyv neexistuje, ak sa investori uvedení v odseku 2 druhom pododseku nezapoja priamo alebo nepriamo do riadenia príslušného podniku – bez toho, aby boli dotknuté ich práva ako akcionárov.

Podniky, ktoré sa nachádzajú v niektorom zo vzťahov uvedených v prvom pododseku prostredníctvom jedného alebo viacerých iných podnikov alebo prostredníctvom niektorého z investorov uvedených v odseku 2, sa tiež považujú za prepojené.

Podniky, ktoré sa nachádzajú v niektorom z týchto vzťahov prostredníctvom fyzickej osoby alebo skupiny fyzických osôb konajúcich spoločne, sa tiež považujú za prepojené podniky, ak svoju činnosť alebo časť svojej činnosti vykonávajú na rovnakom relevantnom trhu alebo na priľahlých trhoch.

Za „priľahlý trh“ sa považuje trh pre výrobok alebo službu, ktorý sa nachádza bezprostredne vo vyššej alebo nižšej pozícii vo vzťahu k relevantnému trhu.

4.   Okrem prípadov uvedených v odseku 2 druhom pododseku sa podnik nemôže považovať za MSP, ak 25 % alebo viac imania alebo hlasovacích práv je priamo alebo nepriamo kontrolovaných spoločne alebo individuálne jedným alebo viacerými verejnými orgánmi.

5.   Podniky môžu poskytnúť vyhlásenie o postavení ako samostatný podnik, partnerský podnik alebo prepojený podnik vrátane údajov týkajúcich sa limitov stanovených v článku 2. Vyhlásenie sa môže poskytnúť aj vtedy, keď je imanie rozptýlené tak, že nie je možné presne určiť, kto je jeho držiteľom; v takomto prípade podnik môže poskytnúť vyhlásenie v dobrej viere, že môže odôvodnene predpokladať, že jeden podnik v ňom nevlastní alebo spoločne navzájom prepojené podniky v ňom nevlastnia 25 % alebo viac. Takéto vyhlásenia sa poskytnú bez toho, aby boli dotknuté kontroly alebo vyšetrovania stanovené podľa vnútroštátnych pravidiel alebo pravidiel Únie.

*Článok 4*

**Údaje používané pri výpočte počtu pracovníkov a finančných súm a referenčné obdobie**

1.   Údajmi používanými pri výpočte počtu pracovníkov a finančných súm sú údaje týkajúce sa posledného schváleného účtovného obdobia a vypočítané na ročnom základe. Zohľadňujú sa odo dňa účtovnej závierky. Výška zvoleného obratu sa vypočíta bez dane z pridanej hodnoty (DPH) a iných nepriamych daní.

2.   Ak podnik v deň účtovnej závierky zistí, že na ročnom základe prekročil počet pracovníkov alebo finančné limity stanovené v článku 2, alebo klesol pod tento počet pracovníkov a finančné limity, nebude to mať za následok stratu alebo nadobudnutie statusu stredného alebo malého podniku alebo mikropodniku, pokiaľ sa tieto limity neprekročili v dvoch po sebe nasledujúcich účtovných obdobiach.

3.   V prípade novozaložených podnikov, ktorých účtovné uzávierky ešte neboli schválené, sa uplatnia údaje získané čestným odhadom vykonaným v priebehu finančného roku.

*Článok 5*

**Počet pracovníkov**

Počet pracovníkov zodpovedá počtu ročných pracovných jednotiek (RPJ), t. j. počtu osôb, ktoré v príslušnom podniku alebo v jeho mene pracovali na plný úväzok počas celého posudzovaného referenčného roku. Práca osôb, ktoré nepracovali celý rok, práca osôb, ktoré pracovali na kratší pracovný čas bez ohľadu na jeho trvanie, a práca sezónnych pracovníkov sa započítava ako podiely RPJ. Pracovníkmi sú:

|  |  |
| --- | --- |
| a) | zamestnanci; |

|  |  |
| --- | --- |
| b) | osoby pracujúce pre podnik v podriadenom postavení, ktoré sa podľa vnútroštátnych právnych predpisov považujú za zamestnancov; |

|  |  |
| --- | --- |
| c) | vlastníci-manažéri; |

|  |  |
| --- | --- |
| d) | partneri vykonávajúci pravidelnú činnosť v podniku, ktorí majú finančný prospech z podniku. |

Učni alebo študenti, ktorí sa zúčastňujú na odbornom vzdelávaní na základe učňovskej zmluvy alebo zmluvy o odbornom výcviku, sa nepovažujú za pracovníkov. Doba trvania materskej alebo rodičovskej dovolenky sa nezapočítava.

*Článok 6*

**Vyhotovenie údajov o podniku**

1.   V prípade samostatného podniku sa údaje vrátane počtu pracovníkov určujú výlučne na základe účtovnej závierky tohto podniku.

2.   Údaje o podniku, ktorý má partnerské podniky alebo prepojené podniky, vrátane údajov o počte pracovníkov sa určia na základe účtovnej závierky a iných údajov o podniku alebo, ak je k dispozícii, podľa konsolidovanej účtovnej závierky podniku alebo konsolidovanej účtovnej závierky, do ktorej bol podnik zahrnutý prostredníctvom konsolidácie.

K údajom uvedeným v prvom pododseku sa pripočítajú údaje každého partnerského podniku príslušného podniku, ktorý sa nachádza bezprostredne vo vyššom alebo nižšom postavení vo vzťahu k nemu. Výsledok je úmerný percentuálnemu podielu imania alebo hlasovacích práv (podľa toho, ktorá z hodnôt je vyššia). V prípade krížových podielov sa použije vyšší z týchto percentuálnych podielov.

K údajom uvedeným v prvom a druhom pododseku sa pripočíta 100 % údajov každého podniku, ktorý je priamo alebo nepriamo prepojený s príslušným podnikom, ak už tieto údaje neboli zahrnuté prostredníctvom konsolidácie do účtovnej závierky.

3.   Na účely uplatnenia odseku 2 sa údaje partnerských podnikov príslušného podniku odvodzujú z ich účtovných závierok a ostatných údajov – konsolidovaných, ak existujú. K týmto údajom sa pripočíta 100 % údajov podnikov, ktoré sú prepojené s týmito partnerskými podnikmi, pokiaľ ich účtovné údaje už nie sú zahrnuté prostredníctvom konsolidácie.

Na účely uplatnenia toho istého odseku 2 sa údaje podnikov, ktoré sú prepojené s príslušným podnikom, odvodzujú z ich účtovných závierok a ostatných údajov – konsolidovaných, ak existujú. K týmto údajom sa pomerne pripočítajú údaje každého prípadného partnerského podniku tohto prepojeného podniku, ktorý sa nachádza bezprostredne vo vyššom alebo nižšom postavení vo vzťahu k nemu, pokiaľ už tieto údaje neboli zahrnuté do konsolidovanej účtovnej závierky v podiele zodpovedajúcom prinajmenšom percentuálnemu podielu určenému v odseku 2 druhom pododseku.

4.   Ak sa v konsolidovanej účtovnej závierke neuvádzajú za daný podnik údaje o pracovníkoch, čísla týkajúce sa pracovníkov sa vypočítajú úmerne na základe súhrnu údajov z jeho partnerských podnikov a pripočítaním údajov z podnikov, s ktorými je príslušný podnik prepojený.

1. Ú. v. EÚ C 326 z 26. októbra 2012 [↑](#footnote-ref-1)
2. [www.statnapomoc.sk](http://www.statnapomoc.sk) [↑](#footnote-ref-2)
3. V kontexte schémy zodpovedá pojem prijímateľ pomoci pojmu v zmysle ustanovenia § 5 ods. 2 zákona č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci) [↑](#footnote-ref-3)
4. Podnikom je aj nezisková organizácia, príspevková organizácia alebo aj štátny podnik za predpokladu výkonu hospodárskej činnosti. [↑](#footnote-ref-4)
5. Definícia mikro, malého a stredného podniku je uvedená v Prílohe I. nariadenia Komisie (EÚ) č. 651/2014 zo 17.6.2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy v platnom znení. Veľký podnik je podnik, ktorý nespĺňa definíciu mikro, malého ani stredného podniku. [↑](#footnote-ref-5)
6. Nariadenie Komisie (EÚ) č. 360/2012 z 25. apríla o uplatňovaní článkov 107 a 108 Zmluvy o fungovaní Európskej únie na pomoc de minimis v prospech podnikov poskytujúcich služby všeobecného hospodárskeho záujmu v platnom znení. [↑](#footnote-ref-6)
7. Pre definíciu podniku v ťažkostiach je určujúca definícia podľa Ú. v. C 249 zo dňa 31. júla 2014 Oznámenie Komisie – Usmernenia o štátnej pomoci na záchranu a reštrukturalizáciu nefinančných podnikov v ťažkostiach (2014/C 249/01). Poskytovateľ preverí, či žiadateľ spadá pod definíciu podniku v ťažkostiach na základe údajov predložených v žiadosti o poskytnutie nenávratného finančného príspevku, resp. na základe verejne dostupných údajov. Prijímateľ pomoci je povinný, pokiaľ je súčasťou skupiny, deklarovať splnenie podmienky na úrovni skupiny. [↑](#footnote-ref-7)
8. Viaceré oddelené právne subjekty, ktoré majú kontrolné podiely a iné funkčné, hospodárske a organizačné prepojenia, možno pokladať za subjekty tvoriace jednu hospodársku jednotku. Táto hospodárska jednotka sa potom pokladá za relevantný podnik. [↑](#footnote-ref-8)
9. Rozsudok ESD C-188/92 vo veci „Deggendorf“. [↑](#footnote-ref-9)
10. Ú. v. EÚ L 336, 21.12.2010, s. 24. [↑](#footnote-ref-10)
11. Trojročné obdobie sa v súvislosti s poskytovaním pomoci de minimis určuje na základe účtovného obdobia prijímateľa podľa zákona č. 431/2002 Z. z. o účtovníctve v znení neskorších predpisov (je to kalendárny rok alebo hospodársky rok podľa rozhodnutia podniku). [↑](#footnote-ref-11)
12. Na základe výsledkov vykonanej finančnej kontroly, vnútorného auditu, vládneho auditu alebo auditu kontrolnými orgánmi EÚ poskytnutej pomoci. [↑](#footnote-ref-12)
13. oddiel 3 IROP 2014 – 2020, tabuľka č. 44 Finančný plán Integrovaného regionálneho operačného programu [↑](#footnote-ref-13)
14. Centrálny register je podľa § 11 ods. 1 zákona o štátnej pomoci informačný systém verejnej správy, ktorý obsahuje údaje o poskytnutej pomoci v Slovenskej republike. Správcom agendy informačného systému je Protimonopolný úrad SR. [↑](#footnote-ref-14)
15. Príloha č. I Nariadenia Komisie (EÚ) č. 651/2014 zo 17. júna 2014 o vyhlásení určitých kategórií pomoci za zlučiteľné s vnútorným trhom podľa článkov 107 a 108 zmluvy.

    **Upozornenie:** obec je vždy veľkým podnikom. [↑](#footnote-ref-15)
16. § 3 ods. 3 – 5 zákona č. 431/2002 Z. z. o účtovníctve v znení neskorších predpisov. [↑](#footnote-ref-16)
17. Doplniť. [↑](#footnote-ref-17)
18. Deň, keď nadobudol účinok právny úkon, na základe ktorého sa pomoc poskytla príjemcovi (napr. deň nadobudnutia účinnosti zmluvy o poskytnutí dotácie; deň podpísania úverovej zmluvy), a to bez ohľadu na dátum vyplatenia pomoci podniku. [↑](#footnote-ref-18)
19. Napr. podpora zamestnanosti. [↑](#footnote-ref-19)
20. Nariadenie Komisie (EÚ) **č. 1407/2013** z 18. decembra 2013 o uplatňovaní článkov 107 a 108 Zmluvy o fungovaní Európskej únie na pomoc de minimis.

    Nariadenie Komisie (EÚ) **č. 1408/2013** z 18. decembra 2013 o uplatňovaní článkov 107 a 108 Zmluvy o fungovaní Európskej únie na pomoc de minimis v sektore poľnohospodárstva.

    Nariadenie Komisie (EÚ) **č. 717/2014** z 27. júna 2014 o uplatňovaní článkov 107 a 108 Zmluvy o fungovaní Európskej únie na pomoc de minimis v sektore rybolovu a akvakultúry.

    Nariadenie Komisie (EÚ) č. **360/2012** z 25. apríla 2012 o uplatňovaní článkov 107 a 108 Zmluvy o fungovaní Európskej únie na pomoc de minimis v prospech podnikov poskytujúcich služby všeobecného hospodárskeho záujmu. [↑](#footnote-ref-20)
21. Nehodiace sa prečiarknite. [↑](#footnote-ref-21)
22. **Nariadenie Európskeho parlamentu a Rady (EÚ) č. 1379/2013 z  11. decembra 2013 o spoločnej organizácii trhov s produktmi rybolovu a akvakultúry, ktorým sa menia nariadenia Rady (ES) č. 1184/2006 a (ES) č. 1224/2009 a zrušuje nariadenie Rady (ES) č. 104/2000.** [↑](#footnote-ref-22)
23. Poľnohospodárske výrobky sú výrobky vymenované v prílohe I k Zmluvy o fungovaní EÚ. [↑](#footnote-ref-23)
24. Koordinátorom pomoci je podľa § 2 ods. 1 zákona č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci) Protimonopolný úrad Slovenskej republiky. [↑](#footnote-ref-24)